title: Hugo Chávez
text: Hugo Chávez Frías, naixito de Sabaneta (Barinas) o 28 de chulio de 1954 y muerto en Caracas o 5 de marzo de 2013, estió un militar y politico venezolano, qui estió president de Venezuela dende o 2 de febrero de 1999 dica la suya muerte o 5 de marzo de 2013.
  
  En chulio de 2012 anunció que s'heba recuperato d'a malautía de cáncer que li heba estato diagnosticata. O 7 d'octubre de 2012 ganó as eleccions presidencials de 2012, redotando a o candidato d'a oposición, Henrique Capriles, con un 54,4% d'os votos frent a un 44%.
  
  Primers anyos 
  Era fillo d'os mayestros Hugo de los Reyes Chávez y Elena Frías. Se casó dos vegadas y yera pai de quatre fillos. Realizó estudeos professionals en l'Academia Militar de Venezuela y de sciencias politicas en a Universidat Nacional Experimental Simón Rodríguez (UNESR). Fue condecorato en quantas ocasions y teneba o grau militar de tenient coronel.
  
  En 1982, fundó clandestinament con atros militars o Movimiento Bolivariano Revolucionario-200 (MBR-200), de cuchas y nacionalista. Postulato como candidato, y con o refirme de quantos partius politicos de cuchas, ganó as eleccions d'o 6 d'aviento de 1998 y se convirtió en o 53eno president d'a Republica.
  
  Carrera militar
  
  O Caracazo 
  En zaguerías d'os anyos 1980, o president venezolano Carlos Andrés Pérez aplica un plan de choque neoliberal baixo os dictatos d'o Fundo Monetario Internacional (FMI).
  
  O 27 de febrero de 1989 as clases populars de Caracas se mobilizan masivament contra ista mida en un movimiento dito Caracazo y como respuesta, Carlos Andrés Pérez ordena a l'exercito reprimir as manifestacions populars, causando entre 500 y 5000 muertos, seguntes as fuents.
  
  Ista orden de disparar contra a población civil prevoca un gran refuese aintro d'as mesmas fuerzas armadas, y son quantos os militars que buscan destins a on no sían obligatos a cumplir-la, entre ells Hugo Chávez.
  
  A insurrección de 4 de febrero de 1992 
  O 4 de febrero de 1992 un grupo de militars dirichitos por Chávez protagonizan un golpe d'estato contra o gubierno de Carlos Andrés Pérez. O golpe fracasa, y Chávez, dimpués d'exponer breument a enchaquia d'a suya insurrección y d'asumir a responsabilidat d'os feitos, anuncia a suya rendición en un discurs televisato, "ta mirar d'evitar redamamiento de sangre inecesario" seguntes as suyas parolas. O intento golpista, sin de precedents dende que o 23 de chinero de 1958 un movimento civico-militar hese derrocato a dictadura de Marcos Pérez Jiménez, encara que ista vegada yera dirichito contra un rechimen constitucional, fue acullito con goyo por una parti considerable d'a población. Chávez fue engarcholato ascape en a garchola de Yare, pendient de chuicio.
  
  O 27 de novembre d'o mesmo anyo un atra colla de militars descontentos protagoniza un nuevo intento de golpe d'estato que tamién fracasa, a tamas d'as grans protestas en a carrera. Entre as suyas reivindicacions bi heba a liberación de Chávez. Manimenos, pocos meses dimpués o parlamento destituye a o president Carlos Andrés Pérez por malversación de fundos.
  
  O gubierno de Rafael Caldera 
  En 1994, o nuevo president Rafael Caldera cumple a suya promesa electoral y alcuerda o sobreseimiento d'o proceso uberto contra Chávez. Ya en libertat Chávez funda a organización politica Movimiento Cinquena Republica (MVR por as suyas sieglas en castellano) y prencipia a recorrer o país explicando a suya proposa de convocatoria d'una Asambleya Nacional Constituyent ta rechenerar o país y espardir un ideyario nacionalista alazetato en o pensamiento d'o líder d'a independencia Simón Bolívar asinas como quantas propuestas progresistas.
  
  Vinclos externos
  
  Referencias 
  
  Militars de Venezuela
  Naixius de Barinas
  Presidents de Venezuela
  1954 (naixencias)
  2013 (muertes)